次韵翁伯紹教授
作者：敖陶孫
朝代：宋

paragraphs: 南窗解衣學畫史，夢繞西湖貌西子。
了無一語對青山，側釐隃糜相與閒。
平明視鏡稀可數，生愛詩名壓千古。
春風別我不作難，壺漿瘦馿行出祖。
政思坐上覓佳客，廣文先生秀眉宇。
船頭把詩報忙事，欲些黄陳作黄土。
摩挲老眼說舊觀，絳衣大冠逢建武。
二公派當百似續，行舒綴遠如觀舞。
百年許長作灰冷，手披口吟心獨苦。
許君一死力負荷，麾斥衆楚昌齊語。
典衣沽酒人敢易，鼠壤猶堪窖餘窶。
長生木瓢要賞真，元劉放浪猶詩人。
眼前生後姑置論，紅紫事休天地貧。